《八年神宗灵驾发引四首 其二 六州》
宋代·佚名

炎图盛，六叶正，协重光。膺宝瑞，更法度，智勇超轶成汤。

昭回云汉烂文章。震扬威武慑多方。生民帖泰拥殊祥。

封人祝颂，万寿与天长。岂知丹鼎就，龙下五云旁。

飘然真驭。游衍仙乡。泣彤裳。伊落洋洋。嵩峰少室相望。

藏弓剑，游衣冠，俊功盛德难忘。泉台寂、鱼烛荧煌。

银海深、凫雁翱翔。想像平居谩焚香。望陵人散，翠柏忽成行。

犹馀嵩峰月，夜夜照幽堂。千秋陈迹凄凉。

作者简介：亦称无名氏，是指身份不明或者尚未了解姓名的人。源于古代或民间、不知由谁创作的文学、音乐作品会以佚名为作者名称。